runetrust/blame-folketinget-dk huggingface dataset:
Karina Adsbøl (DF), 2014-05-15:
Det vil spare den enkelte fisker for tid, samtidig med at fiskeren ikke længere, som tilfældet er i dag, risikerer at miste en fangstdag, hvis en fejl i den elektroniske logbog opstår tidligt om morgenen, hvor det er vanskeligt at få it-support, og det er det desværre mange steder i Danmark.
Peter Hummelgaard (S), 2023-12-15:
Med beslutningsforslaget foreslås det, at en forælder eller samlevende, der udøver vold mod sin partner, sit barn eller andre i husstanden automatisk i tillæg til en sigtelse for vold også skal sigtes for psykisk vold, hvis et barn i husstanden overværer eller overhører overgrebet.
Jørn Jespersen (SF), 1997-11-20:
Jeg håber, de fører til, at vi i hvert fald - når Kommissionens forslag foreligger nu om kort tid - på et meget tidligt tidspunkt i processen kan fastlægge et forhandlingsmandat, som ikke binder regeringen, men udstikker nogle sigtelinjer for, hvordan Danmark ønsker at præge debatten. Jeg tror faktisk, det ville styrke regeringens forhandlingsposition, hvis den kan henvise til et bredt flertal i Folketinget uden dermed at have lagt sig fast på at stemme for eller imod, når de endelige forhandlingsresultater foreligger, og jeg håber altså, at regeringen på det tidspunkt har fået et lidt mere moderne syn på samarbejdet med Folketinget med hensyn til at præge udviklingen i EU, også når det gælder gensplejsning.
Pernille Rosenkrantz-Theil (S), 2024-01-23:
Som jeg sagde i den forudgående debat, er det jo samtidig sådan, at man som myndighed på området kan opleve at tilbyde to præcis ens tilbud til den samme borger, hvor det ene koster 9 mio. kr., mens det andet koster 5 mio. kr.
Peder Hvelplund (EL), 2021-03-17:
Men bare lige for helt at forstå det, som hr. Martin Geertsen også er inde på i forhold til forholdet mellem vaccinen på Københavns Universitet og henvendelsen til EU, altså om der var nogle retslige forhindringer for, at man kunne gå ind at støtte vaccinen på KU, for som jeg har forstået det, og som jeg forstod artiklen i Information, har Kommissionen jo afvist, at der var det, men at der netop var mulighed for, at man godt kunne støtte den, men at der var en politisk begrundelse for, at man ikke ville gå ind at støtte den, så vil jeg bare gerne høre ministerens svar på, om der var juridiske forhindringer i forhold til de aftaler, der ligger, der gjorde, at man ikke kunne gå ind at støtte vaccinen fra Københavns Universitet, eller om det var en politisk beslutning, at man ikke ville gå ind at støtte den.
Per Ørum Jørgensen (KF), 2006-04-04:
Jeg tror bare, at med den verden, vi lever i, og hvis man aktivt ønsker en moderne, en effektiv offentlig sektor, så er det vigtigt at få bragt viden sammen og skabe den gensidige inspiration, som jo ligger i private virksomheder, til i samarbejde med kommuner eller regioner at løse opgaverne.
Henriette Kjær (KF), 2000-11-16:
Det er også vigtigt, at man lytter til og samarbejder med de parter, der skal være aktive medspillere for at mindske CO2-udslippet. I Det Konservative Folkeparti mener vi også, at det skal være muligt at handle med kvoter ud fra det gode, sunde princip, at man skal have mest muligt for sine penge.
Hans Andersen (V), 2014-01-28:
I dag er det 15 kr., man kan beholde, og fremadrettet er det altså 25 kr., og det er et lidt større incitament til også at finde små job med meget få timer i, men alligevel er det jo et skridt i den rigtige retning med hensyn til netop at nærme sig arbejdsmarkedet.
Kristian Thulesen Dahl (DF), 2009-05-27:
Her havde Socialdemokratiet for alvor en enestående chance for at komme på banen i den politiske debat og ligesom være blevet udnævnt til hovedfjenden, nu skulle de engageres alle sammen, og som statsministeren sagde tidligere, så de ud, som om de alle sammen sad og vinkede for at få ordet, men så kommer hr. Villy Søvndal og vil fuldstændig tage luften ud af det.
Liselott Blixt (DF), 2021-04-15:
Holdningen i ansættelsesudvalgene er, at forsøget vanskeliggør mulighederne for at matche interne og eksterne behov for en bestemt medarbejdersammensætning, og at anonymiseringerne dermed besværliggør en aktiv mangfoldighedspolitik i udvælgelsen af ansøgere og således risikerer at virke imod hensigten.
Kristian Thulesen Dahl (DF), 2000-01-25:
Nu kan vi høre fra både statsministeren, justitsministeren og fru Lissa Mathiasen, at vi skal have det indtryk, at vi bor i et trygt og godt samfund, og at vi ikke skal fremkalde frygt osv. - underforstået, at det altså er det, Dansk Folkeparti gør, når vi bl.a. rejser en forespørgsel som den her.
Søren Søndergaard (EL), 1998-11-12:
Med hensyn til det forslag, der ligger, om at man kan udelukkes, hvis man er idømt ubetinget straf af mindst 30 dages varighed, vil vi gøre opmærksom på, at selv om det selvfølgelig er alvorligt at få 30 dage, så er der jo meget stor forskel på, hvad man får 30 dage for. Og i hvert fald folk, der har været domsmænd, ved, at et almindeligt småslagsmål uden nogen alvorlig personskade kan give 30 dage.
Sigurd Agersnap (SF), 2023-04-20:
Man kan ikke gå fra at have et samfund, hvor vi udleder CO 2 og forurener klimaet, til et samfund, hvor vi er grønne, hvor vi ikke forurener, og hvor vi ikke bruger af naturens ressourcer, uden at det vil komme med en pris, og uden at det vil kræve ændringer af folk.
Michael Aastrup Jensen (V), 2021-03-24:
Derfor er der i en eller anden grad behov for, at man i en bred politisk forståelse går ind og siger, at der altså er nogle forskellige kommuner rundtom i landet, sikkert også nogle, der minder om Randers andre steder, hvor vi, hvis vi ønsker den her balance, simpelt hen bliver nødsaget til at gøre noget, som nogen et eller andet sted måske bliver mindre glade for.
Karina Lorentzen Dehnhardt (SF), 2012-05-08:
Her tænker jeg på sagen med fru Karen Jespersen og talsmanden for Muslimernes Fællesråd, hvor fru Karen Jespersen kom med nogle ret bastante udtalelser om den her talsmand, som havde svært ved at rejse sagen, fordi der er privat påtale på det her område og det er ret svært at stå op imod en, som har ubegrænsede økonomiske midler.
Kathrine Olldag (RV), 2020-11-24:
Det var jo simpelt hen helt ærligt sådan, at jeg ikke var med til at forhandle sidste år, og det har jeg så heldigvis haft den ære at få lov til at være med til i år, og det gør jo bare, at man har fingeren væsentlig meget mere på pulsen i forhold til, hvad der er blevet sagt i forhandlingslokalerne, og også hvor vores eget partis vurderinger har ligget henne.
Mette Bock (LA), 2012-10-04:
Jeg ved ikke, om man skal le eller græde, når man hører ordføreren for landets største regeringsbærende parti bruge sin tid på en lang opremsning af drivende sentimentale floskler, af billeder på et Danmark, som får tankerne ledt hen på Matador, med den onde kapitalistiske bankdirektør, den hårdtarbejdende tømrer, den stakkels familiefar, som sidder hjemme på køkkenbordet og må sige, at end ikke hans mange, mange timers arbejde kan gøre, at han kan forsørge sin familie.
Johanne Schmidt-Nielsen (EL), 2015-11-05:
Enhedslisten stemmer naturligvis for det her lovforslag, og jeg tror, at der er rigtig mange af de mennesker, hvis navn står på lovforslaget, der sidder derude og holder vejret og er vanvittig nervøse for, om de nu får det statsborgerskab, de er stillet i udsigt, eller ej.
Per Stig Møller (KF), 2008-11-04:
Det er der jo ingen der overhovedet forestiller sig at man kan, for befolkningens sind skal være med i det, der foregår, og derfor kan man også konstatere, at i de seneste meningsmålinger, jeg har set, siger 75 pct. af den afghanske befolkning, at det var godt, Afghanistan blev invaderet.
Pernille Rosenkrantz-Theil (S), 2020-11-25:
Med hensyn til spørgsmålet om, hvornår de skal have at vide, hvad de har af ressourcer i den forbindelse, er svaret: For længst – forstået på den måde, at regeringen i disse coronatider, hvor hvert minut er cirka otte gange så langt, som normalt, for meget lang tid siden har lavet en aftale med Kommunernes Landsforening om, at der er økonomi bag, at der kan leveres den rengøring, der skal til.
Bjørn Medom Nielsen (S), 2007-02-21:
Sundhedsministeren lovede i sit indlæg om de forslag, vi behandler her i dag, at der i april 2007 vil foreligge en rapport om tilskudssystemet på tandplejeområdet, og hvis denne rapport skal kunne have mening i det videre arbejde, skal den gerne indeholde nogle differentierede muligheder og løsningsforslag.
Lene Espersen (KF), 2004-03-17:
En offentlig opfordring til eller vejledning i at begå selvmord kan findes på internettet, men vil i praksis sjældent være kvalificeret eller konkret nok til, at det vil være muligt at straffe nogen for medvirken. Hvis sådanne offentlige opfordringer eller vejledninger skal gøres strafbare, vil jeg godt sige her, at det vil rejse nogle principielle spørgsmål om grænserne for, hvad der vil anses for strafbar medvirken. Men det er naturligvis klart, at vi medvirker gerne under udvalgsbehandlingen til lige præcis også at uddybe de mere principielle spørgsmål, der i hvert tilfælde skal tages stilling til, hvis grænserne for, hvad der anses som strafbar medvirken, skal flyttes.
Jesper Petersen (S), 2022-04-06:
Jeg skal gøre opmærksom på, at der jo ikke var underskrevet en aftale; der var gang i arbejdet hen imod at kunne det, men der var ikke underskrevet en egentlig aftale og derfor heller ikke udbetalt nogen beløb til konkrete forskningsprojekter – ikke gennemført opslag og vurderinger af mulige forskningsprojekter osv.
Karen Jespersen (S), 2000-11-23:
Så det er sådan efter den gode gamle model med rettigheder og pligter. Man kan sige, at vurderingen af integrationen viser helt overordnet, at det selvfølgelig er en fuldstændig uomgængelig god idé, at ansvaret for den her indsats ligger ude i kommunerne, hvor der jo netop er de konkrete rammer for de mennesker, hvor de skal leve og fungere under i det danske samfund.
Ole Birk Olesen (LA), 2014-05-27:
Forudsætningerne for al demokratisk tankegang er efter min mening, at man betror borgerne at have en viden om, hvad der er til deres eget bedste, og derfor har de også ret til at være medbestemmende om, hvilket styre der skal være i det land, de lever i – fordi de bedst selv ved, hvad der er til deres eget bedste.
Poul Nyrup Rasmussen (S), 2000-10-05:
: Også tak for det personlige og sociale engagement, som lyste ud af fru Inge Refshauges indlæg - dels om det personlige tillæg til pensionisterne, som vi skal arbejde med og have udmøntet, dels vedrørende fleksibiliteten i hjemmehjælpen og dels vedrørende fru Inge Refshauges engagement i førtidspensionsspørgsmålet.
Kristian Thulesen Dahl (DF), 2008-04-16:
Hvis man har ansatte inden for ældreplejen, der har store problemer med f.eks. løft, får dårlig ryg og lignende, så kan vi investere i nogle bedre redskaber, nogle bedre hjælpemidler, så de ansatte får lettere ved at hjælpe vores ældre medborgere.
Keld Albrechtsen (EL), 2002-04-24:
Og det blev ifølge Jyllands-Posten udlagt sådan af formanden for Det Danske Fjerkræråd, Jens Peter Rønholt, at der var tale om en byttehandel, der skal åbne for eksport af de danske svineslagteriers affaldsprodukter som svineører og -tarme.
Magnus Heunicke (S), 2024-11-06:
Det, vi så forsøger, er at sige, at vi er nødt til at besøge virksomhederne, når der er størst mulig chance for at finde dem, der er de brodne kar, altså dem, der sender ting til forbrænding, som aldrig skulle have været til forbrænding, men skulle have været til genbrug.
Henrik Dahl (LA), 2019-12-17:
For der bliver det jo etableret, at forholdet mellem Danmark, Grønland og USA bliver ligesom veteranbilerne i Tivoli, nemlig at forældrene jo så er os danske politikere, der står sådan benovede og kigger på veteranbilerne, der kører rundt, og vi synes, det er rigtig spændende, for der kan heldigvis ikke ske noget, fordi rattet ikke går ned til hjulene.
Henrik Dahl (LA), 2019-11-19:
Det vigtige er, at vi får det her på plads, mens vi venter på eksperternes granskning, og derfor er det en god aftale, men jeg håber selvfølgelig også, når den så udløber, at vi så alle sammen kan sætte os ned på en rimelig fordomsfri måde og se på de her ret alvorlige problemer, som det jo i hvert fald ikke nytter noget at bagatellisere.
Knud Erik Hansen (SF), 1999-12-09:
Men der er nogle muligheder i form af at lave nogle aftaler, som gør, at borgerne faktisk kan beskytte sig, og det er dér, jeg oplever, at regeringen ikke giver klare meldinger, og det er det, der er lidt skuffende ved debatten her, at man faktisk ikke er kommet med klare meldinger om, at det vil man arbejde ganske aktivt på.
Søren Pape Poulsen (KF), 2018-04-03:
Alkohol i fængslerne giver sikkerheds- og ordensmæssige udfordringer – det siger næsten sig selv – og vi vil derfor forbedre kriminalforsorgens kontrolmuligheder, altså for at styrke sikkerheden og trygheden for personalet, der hver dag løfter en vigtig samfundsopgave.
Troels Lund Poulsen (V), 2016-03-31:
Forslaget skønnes samlet set at medføre administrative lettelser, der beløber sig til 14,3 mio. kr. om året, men der vil også være en omstillingsomkostning på ca. 42 mio. kr. Så det er klart, at det kommer til at koste noget på den korte bane at indføre de nye regler, men regeringen har altså den holdning, at for os er det afgørende, at vi sikrer en fornuftig implementering.
Finn Sørensen (EL), 2012-02-21:
Men mener ordføreren så også, at en af ordførerens partifæller, fru Liv Holm Andersen, heller ikke kan læse og heller ikke kan forstå det her geniale lovforslag, når fru Liv Holm Andersen, efter at der har været rejst spørgsmål om usikkerhed i økonomien, til Kommunalbladet skriver, at man – det er altså De Radikale – er meget optaget af det i både socialt og kommunalt regi og er meget opmærksom på de uheldige konsekvenser.
Jacob Mark (SF), 2016-11-15:
Jeg har oplevet, og når jeg har snakket med elever og undervisere, så har de også – mange af dem i hvert fald – AT som noget kaotisk med en masse gode hensigter om tværfaglighed og samarbejde, men alligevel noget, hvor det stod rygende uklart, hvad formålet egentlig var.
Eyvind Vesselbo (V), 2009-03-10:
Men det er fuldkommen korrekt, at der er kommuner, som har set stort på konsekvenserne af, at de skulle ekspropriere for borgerne, hvilket har betydet, at man måske i nogle tilfælde godt kunne have bygget et andet sted eller have givet borgerne det frie valg, som vi snakkede om.
Erik Larsen (V), 2001-05-18:
De 6 måneder, kan vi sige, er en afklaringsperiode for den pågældende, som jeg synes er vigtig, og vi har fået meldinger tilbage fra Odense om, at det ville være dejligt, hvis man kunne bevare sin tilknytning til arbejdspladsen i det halve år, man ligesom skal have for at afprøve, om det her er noget, man kan bære.
Sascha Faxe (ALT), 2025-09-04:
Høringssvarene fra bl.a. Justitia, Danske Advokater og Danmarks Naturfredningsforening understreger den samme bekymring, og der er kommet ret konstruktive forslag i høringssvarene om at imødekomme ønsket om en hurtighed med krav til en retsstat.
Christian Langballe (DF), 2014-02-27:
Man kan jo mene, at frikadellen i daginstitutionerne er et lille problem, men det dækker jo faktisk over nogle religiøst betingede renhedsforestillinger, som så ikke blot kommer til at angå de muslimske børn, men jo faktisk også påduttes de danske børn, hvilket jeg synes er dybt problematisk, for vi har ikke religiøse renhedsforestillinger i Danmark og har i hvert fald ikke haft det siden kristendommens indførelse.
Lise von Seelen (S), 2009-01-23:
Jeg er glad for, at ordføreren repeterer det, jeg sagde: at man ikke kan være en dygtig dommer, hvis man ikke ved, hvad neutralitet er for noget, og at man for mig at se slet ikke kan komme i betragtning, hvis man ikke har demonstreret, at man har fattet, hvad det handler om.
Pia Kjærsgaard (DF), 2024-04-05:
Folketinget konstaterer, at indvandringen fra islamiske lande påvirker Danmark i negativ retning og med så uoverstigelige problemer, at landet er blevet negativt forandret grundet den islamiske indvandring, og at her bor for mange, som ikke ønsker at tage danske værdier, normer og kultur til sig, og ikke bakker fuldhjertet op om landets demokrati og ytringsfrihed.
Kirsten Normann Andersen (SF), 2018-05-09:
Den anden del består i, at vi selvfølgelig også skal sørge for, at de EU-retlige problemer, der eventuelt kunne være med sådan en harmonisering af sprogkravene, er i overensstemmelse med diverse love og regler, og det skal vi selvfølgelig have kigget på i udvalgsbehandlingen efterfølgende.
Joachim B. Olsen (LA), 2014-10-09:
Set i lyset af at der er flere ansatte i den offentlige sektor i dag, end da finanskrisen brød ud, og der stadig mangler 150.000 arbejdspladser, set i forhold til hvad beskæftigelsen i den private sektor var før finanskrisen, er det mest rationelle så ikke at fokusere på at øge beskæftigelsen i den private sektor?
Inger Støjberg (V), 2006-04-27:
Jeg vil da gerne spørge, om det, at vi strammer reglerne op over for svindlerne, er det, der bare burde gøres uden om Folketinget, eller er det spørgsmålet om at forhøje bøderne, eller er det spørgsmålet om at skærpe kontrollen over for de fødevarevirksomheder, som man kan se, der er problemer med, og kræve, at den kontrol skal betales af virksomhederne selv.
Rune Lund (EL), 2019-04-23:
Nu er det jo helt på sin plads at skælde ud på skatteforvaltningen, men man må også sige, at Folketinget og i særdeleshed de partier, som har stået bag ødelæggelsen, besparelserne, de evindelige omstruktureringer af skattevæsenet – den sparen i stykker – som vi har set, har et ansvar
Mattias Tesfaye (S), 2020-12-01:
Det synes jeg faktisk vi så for et lille år siden, da der var et ret stort pres på den græsk-tyrkiske grænse, og hvor jeg synes at de græske myndigheder viste sig i stand til at ville håndhæve den fælleseuropæiske grænse på en helt anden og langt mere effektiv og kontant måde, end vi havde set tidligere.
Sonja Mikkelsen (S), 2000-05-12:
Det forslag her er fra Dansk Folkeparti, og med det forslag skal det være muligt at reklamere for håndkøbslægemidler til rygeafvænning og behandling af alkoholmisbrug og appetitnedsættende lægemidler på tv, uden at Lægemiddelstyrelsen skal give en forudgående tilladelse.
Hans Kristian Skibby (DF), 2009-05-04:
Det, at man har gang i de her udbudsrunder, og at vi har kommuner, som går ind og kigger på steder, hvor man kan tilbyde private virksomheder at blive en del af den kommunale servicesektor reelt set, er jo faktisk med til at udvikle kommunernes måde at gennemføre den borgernære service på, også de steder, hvor man måske ikke fra socialdemokratisk side er særlig interesseret i det.
Jann Sjursen (KD), 2004-05-10:
Endelig vil jeg også sige, at forslaget her nok lægger op til mere åbenhed og indsigt med hensyn til våbeneksport, som vi også tidligere selv har talt for, men at der dog trods alt er sket noget, siden forslaget sidst var fremme, nemlig at den redegørelse, der hvert år tilgår Folketinget, bliver stadig mere udbygget og præget af den nødvendige åbenhed og indsigt, som offentligheden så vel som folketingsmedlemmer har brug for i den her sammenhæng.
Irene Simonsen (V), 2006-10-27:
Når man kigger på, hvor mange det kan betale sig for at gå på arbejde på det danske arbejdsmarked, og hvad de får ud af det, kan man godt sige – og det er jeg da stolt af – at mange danskere er idealister på det område, når så mange faktisk vil gå på arbejde, specielt alle dem på lavtlønsområdet, uden egentlig reelt at få ret meget med hjem.
Lene Espersen (KF), 1998-11-25:
Og derfor undrer det mig meget, at ministeren ikke allerede har taget de indstillinger til efterretning og inkorporeret dem i den fremtidige regulering for 1999. Jeg vil derfor spørge ministeren om, hvad begrundelsen er for, at man ikke allerede nu har taget arbejdsgruppens indstillinger ind i det praktiske arbejde.
Ane Halsboe-Larsen (S), 2011-10-06:
Mit spørgsmål til fru Pia Kjærsgaard er i dag: Vil Dansk Folkeparti tage ansvar for de her mennesker og sammen med den nye regering være med til at kickstarte dansk økonomi ved at fremrykke offentlige investeringer, få renoveret vores kloakker, få lagt ny asfalt på vores veje og få sat de her mennesker i arbejde?
Jan Petersen (S), 1998-06-24:
Jeg vil sige til hr. Peter Skaarup, at da jeg hørte fru Ulla Tørnæs' første indlæg, undlod jeg temmelig bevidst at komme med korte bemærkninger til det, så vi ikke efterfølgende fik forstyrret debatten ved at skulle bruge mange kræfter på den lidt anderledes måde at gribe diskussionen an på, som fru Ulla Tørnæs valgte at anvende.
Ole Sohn (SF), 2003-11-14:
Jeg synes, det er en meget interessant debat, der udvikler sig om det, man har sagt før valget, så derfor vil jeg gerne spørge hr. Frode Sørensen, om han mener, der er forskel på, at man siger, at man ikke har planer om at røre ved hjemmeserviceordningen, og at man siger, at man ikke har planer om at røre ved dagpengesystemet, og om man på baggrund af sådanne to enslydende udtalelser efterfølgende kan reagere på to forskellige måder.
Sandy Brinck (S), 2003-10-30:
Men jeg hører fru Pia Kristensen stå heroppe og sige, at det øgede udgiftsniveau, som det giver at have f.eks. firlinger - lad os tage trillinger og tvillinger, som måske fødes oftere - ikke betyder noget, for det kan man bare betale ud af børnechecken.
Tove Videbæk (KD), 2004-01-15:
Med dette forslag ønsker regeringen at skabe en yderligere adskillelse mellem egentlig togdrift og myndighedsopgaver, og det første skridt blev allerede taget med opsplitningen af DSB i 1990'erne i DSB og Banestyrelsen. De institutionelle forandringer, der sker med dette forslag, er der meget fornuft i, og de behøver derfor ikke at retfærdiggøres eller skydes ned med henvisning til en eventuel fremtidig udbudsrunde.
Tina Nedergaard (V), 2004-12-15:
Men der er jo mange myter om skattestoppet, så jeg vil gerne høre, om hr. Kristian Thulesen Dahl kan afkræfte de myter, der bl.a. går på, at skattestoppet skulle være skyld i, at man skal spare i kommunerne, at man skal spare i amterne, og at man skal spare i staten.
Jens Henrik Thulesen Dahl (DF), 2020-10-23:
Altså, det handler om, at vi ikke lægger alle kræfterne i at sige, at alle mulige kan udvikle forskellige smarte løsninger, men at vi er helt sikre på, at der faktisk kommer en meget intuitiv, nem løsning for dem, der synes, det er rigtig svært, men som jo alligevel har brug for at kunne gå ind og gøre de ting, som man nu skal gøre.
Marlene Harpsøe (DF), 2016-11-08:
De 225 timer svarer til f.eks. 6 ugers fuldtidsarbejde på 1 år, og bare få timers arbejde om ugen, f.eks. 2 timer, vil betyde, at man samlet får mere udbetalt, da der derved f.eks. frigives f.eks. boligstøtte eller særlig støtte.
Jens Peter Vernersen (S), 2011-01-19:
Vi siger bare, at det er regeringen, der har ansvaret for økonomien; det er regeringen, der bevilger pengene; det er regeringen, der bestemmer, hvilken sundhedspolitik der skal være via Sundhedsstyrelsen – ministeren læste selv op her – og det er regeringen, der har ansvaret for økonomien, når der skal bygges.
Carsten Bach (LA), 2019-02-07:
Det betyder rigtig meget for mig, at der er stabile og forudsigelige rammevilkår for landbrugserhvervet, og derfor synes jeg også, det er rigtig positivt, at vi har lavet den her fødevare- og landbrugspakke, hvor man kan slå op og se, hvad det er for nogle samlede reduktionskrav, der er til landbrugserhvervet i de kommende år.
Helle Degn (S), 1999-04-16:
Forskellen er her, om man anfægter et lands suverænitet eller ej, og vi har ikke i indledningen af denne her militære intervention på noget tidspunkt anfægtet det tidligere Jugoslaviens suverænitet og ønsker ikke at gøre det, men ønsker at finde løsninger inden for denne statsdannelse. Så til hr. Søren Søndergaard: Det glæder mig, at der dog også er visse punkter med enighed.
Torsten Schack Pedersen (V), 2014-01-29:
Jeg synes jo, at det er problematisk at høre ministeren blive ved med at tale om højkonjunktur og lavkonjunktur og op og ned, når ministeren samtidig siger, at der er sket en forskydning i bilsalget, og så stædigt holde fast i, at man regner med at få de beløb, man har talt om.
Astrid Krag (S), 2011-12-01:
Men trangen til at lave den kobling, ligesom den prioriteringsdiskussion, som hr. Kristian Thulesen Dahl og andre prøver at rejse, synes jeg måske også afspejler, at man ikke vil forholde sig til kernen i det her, nemlig om vi skal have en bestemt sygdom, vi piller ud og pålægger brugerbetaling i vores sygehusvæsen.